Durban - Usababaza umphakathi waseZinkunini oBonjeni, enyakatho-mpumalanga yeKwaZulu-Natal ngesihluku esisentshenziswe kubulawa ikhehla elineminyaka engama-66 ubudala, isidumbu salo esitholakale sintanta emanzini sinezimpawu zokuklajwa ngembazo nocelemba.
Isidumbu sakhe sitholwe ngamalunga omphakathi abeyophuzisa izinkomo kulo mfula. Kuthiwa kubonakale ngamanzi ejike umbala, okukhomba ukuthi kunegazi eliqubukayo phakathi.
Ngokuthola kweLANGA, laba babikele omakhelwane abadlulisele umyalezo emaphoyiseni. Indlela okuthiwa uMnu Mahlinza ubeklajwe ngayo, ubebhekeki.
"Le nto isibuyisela emuva lapho khona bekuyaye kusuke izigilamkhuba zihlalele abantu endleleni zifike zibabuze ukuthi kungani behamba ebusuku. Ingakaphumi impendulo kushe ucelemba.
Inkosikazi kamufi, u-Agnes Mahlinza, ithe kuyihlukumezile ukubulawa kwendoda yayo ngalolu hlobo ngoba ngokwazi kwayo uMahlinza ubengenazitha ezingaze zimlalele endleleni, zimhlahlele ngembazo.
"Ngokujwayelekile ubaba uyaye ayoziphuzela njengamanye amadoda, ntambama uyabuya. Siqale ukusola ngeSonto ntambama sizitshela ukuthi ulale kwamfowabo omncane.
"Sidumele sesithintwa ukuthi masiyobona isidumbu sisemanzini. Ubengabhekeki ngendlela ahlahlelwe ngayo, ubungathi bebebukisa ababulali.
"Sicela noma ngubani ongaba nosizo ukuba asondele asilekelele ngezindleko zomngcwabo ngoba kumanje kasikwazi ngisho nokukhipha usuku lomngcwabo. Ngihlukumezeke kakhulu ngokubulawa kwendoda yami ngalolu hlobo," kusho yena.
I-PSL imjezise kanzima umdlali ogeve omunye ngamazinyo
Ezi-emailwe ukuzedlula zonke
© 2018 24.com. Onke amalungelo agodliwe.